- N Á V R H -

MEMORANDUM

O

POROZUMENÍ

medzi 
Vládou Slovenskej republiky
a
Spoločnosťou AFE METAL 

o priamej investícii spoločnosti AFE METAL na Slovensku

(zo dňa 17.7.2001 )

MEMORANDUM O POROZUMENÍ (ďalej len „Memorandum“) sa uzatvára medzi 

Vládou Slovenskej republiky (ďalej len „vláda“) na jednej strane, zastúpenou Ľubomírom Harachom, ministrom hospodárstva Slovenskej republiky

a

spoločnosťou AFE METAL, so sídlom v Boulevard de la Boissonnette, 42110 Feurs, Francúzska republika, na strane druhej, zastúpenou pánom Roland Fraysse, prezidentom spoločnosti. AFE METAL je dcérskou spoločnosťou AFE GROUP, významného svetového výrobcu v oblasti metalurgie a výroby komponentov v značnej miere pre automobilový priemysel.

Vzhľadom na to, že spoločnosť AFE METAL má zámer vybudovať výrobné kapacity na Slovensku, za účelom výroby produktov pre domácich odberateľov, ako aj exportu svojich produktov na svetové trhy, založila 100% dcérsku spoločnosť:

AFE Foundry, s.r.o. (ďalej len „AFE Foundry“), so sídlom v: Ruppeldtova 9, 036 01, Martin s upísaným základným imaním vo výške 200 000 Sk.

a

rozhodla sa investovať na tento účel okolo 24 mil. EUR do roku 2010, čím sa vytvorí priamo  620 nových pracovných miest a nepriamo ďalších 200 pracovných miest na Slovensku. 

Vzhľadom na to, že rokovania medzi zástupcami vlády a spoločnosti AFE Metal sa zavŕšili dňa 17.7.2001 negociáciou konečného návrhu Memoranda, dohodli sa obidve strany na dolu uvedených záväzkoch a podmienkach podporujúcich investíciu spoločnosti AFE Metal na Slovensku. 

Zmluvné strany, uvažujúce o spoločnom postupe, sa dohodli na nasledovnom:

Článok 1
DAŇOVÝ ÚVER

1.1.	Vláda konštatuje, že platné hospodársko – politické a legislatívne opatrenia v Slovenskej republike vytvárajú vhodný stimulačný rámec na účinnú podporu prílevu zahraničných investícií na Slovensko. Ako hlavný nástroj podpornej politiky v daňovej oblasti považuje Zákon č.366/1999 Z. z. o daniach z príjmov v znení neskorších predpisov. 

1.2.	Vláda potvrdzuje, že v prípade splnenia podmienok ustanovených v zákone  č. 366/1999 Z. z. o daniach z príjmov v  znení neskorších predpisov, bude spoločnosti AFE Foundry poskytnutý daňový úver v súlade s ustanoveniami tohto zákona a spoločnosť AFE Foundry bude môcť využívať tzv. daňové prázdniny (uplatňované ako daňový úver) v rozsahu 10 (desať) rokov nasledovne:

1.2.1.	prvých 5 (päť) rokov daňový úver v rozsahu 100% zníženia dane vykázanej v daňovom priznaní a 
1.2.2.	ďalších 5 (päť) rokov daňový úver v rozsahu 50% zníženia dane vykázanej v daňovom priznaní 

Článok 2
DOVOZ TECHNOLÓGIE

2.1.	Spoločnosť AFE METAL potvrdzuje, že spoločnosti AFE Foundry bude dodaná technológia s príslušným vybavením, strojmi a zariadením, pričom táto technológia bude spĺňať aj súčasné technologické a environmentálne normy Európskej únie. 

2.2.	Vláda týmto zaručuje spoločnosti AFE Foundry oslobodenie dovozu technológií od dovozného cla, podľa príslušných ustanovení vyhlášky Ministerstva financií SR                č. 191/2000 Z. z. o oslobodení strojov, strojových zariadení, prístrojov a nástrojov od dovozného cla. Horeuvedené oslobodenie je platné len za podmienok, taxatívne vymedzených v tejto vyhláške.

Článok 3
VYTVORENIE NOVÝCH PRACOVNÝCH MIEST
A REKVALIFIKÁCIA PRACOVNÍKOV

3.1.	Spoločnosť AFE Foundry potvrdzuje, že jej investícia na Slovensku zabezpečí    vytvorenie 620 nových pracovných miest priamo a ďalších 200 nových pracovných miest nepriamo do roku 2010.

3.2.	Vláda vynaloží maximálne úsilie, aby spoločnosti AFE Foundry boli poskytnuté finančné príspevky na vytvorenie nových pracovných miest v súlade so zákonom č. 387/1996 Z. z. o zamestnanosti v znení neskorších predpisov.

3.3.	Na základe podrobného preskúmania dostupných zdrojov v rámci Národného úradu práce sa bude vláda v spolupráci s Národným úradom práce usilovať o splnenie požiadaviek na podporné opatrenia nasledovne:

3.3.1.	Národný úrad práce vynaloží maximálne úsilie na poskytnutie finančných zdrojov v potrebnej výške pre Okresný úrad práce Martin, ktorý v súlade s ustanoveniami zákona č. 387/1996 Z. z. o zamestnanosti v znení neskorších predpisov poskytne spoločnosti AFE Foundry príspevok do výšky 28 400 Sk v závislosti od aktuálnej miery evidovanej nezamestnanosti v príslušnom okrese, ako aj štruktúry a kvalifikácie pracovnej sily, na každé vytvorené nové pracovné miesto pre evidovaného nezamestnaného. Časové a vecné hľadisko poskytovania príspevku na vytvorenie pracovného miesta spoločnosťou AFE Foundry bude predmetom vzájomnej zmluvy medzi spoločnosťou AFE Foundry a Okresným úradom práce Martin, pri zohľadnení podmienky, že takto vytvorené pracovné miesto musí spoločnosť AFE Foundry udržať najmenej po dobu dvoch rokov. 

3.3.2.	Poskytnúť finančný príspevok, v súlade s platnými právnymi predpismi, pokrývajúci primerané náklady vynaložené na rekvalifikáciu zamestnancov až do výšky 50%, maximálne však do výšky 10 000 Sk, z celkových nákladov na rekvalifikáciu za každého zaškoleného zamestnanca. 

3.3.3.	Podrobný spôsob poskytnutia podpory bude predmetom dohody, ktorú uzatvorí spoločnosť AFE Foundry s príslušným Okresným úradom práce.

3.4.	Vláda vynaloží maximálne úsilie, aby zabezpečila, že hore uvedená finančná podpora bude vyhradená v rámci Národného úradu práce počas obdobia prvých šiestich rokov, t.j. v období, kedy sa očakáva najvyšší nárast pracovných miest, vytvorených spoločnosťou AFE Foundry a tým nárast nákladov spojených s rekvalifikáciou zamestnancov.

Článok 4
POZEMKY A BUDOVY

4.1.	Spoločnosť AFE Foundry prejavila zámer vybudovať a rozširovať výrobné kapacity na území Slovenska. Pre realizáciu svojich zámerov je pripravená investovať do rekonštrukcie a konverzie existujúcich výrobných priestorov. Vláda oceňuje rozhodnutie spoločnosti AFE Foundry investovať do existujúcich výrobných kapacít a využiť tak jestvujúci potenciál slovenského strojárenského priemyslu.

4.2.	Spoločnosť AFE Metal poverila spoločnosť AUTO Martin, a.s., dcérsku spoločnosť Fondu národného majetku Slovenskej republiky  (ďalej len „FNM SR“), inžinierskou a projekčnou činnosťou pre komplexné zabezpečenie vybudovania infraštruktúry výrobného areálu.

4.3	S cieľom prispieť k posilneniu priorít regionálneho rozvoja okresu Martin, ako aj k rozvoju automobilového priemyslu na Slovensku, vláda súhlasí, aby FNM SR poskytol svojej dcérskej spoločnosti AUTO Martin, a.s. sumu 10 000 000 Sk formou navýšenia základného imania spoločnosti AUTO Martin, a.s. na zabezpečenie vybudovania a obnovy infraštruktúry vo výrobnom areáli spoločnosti AFE Foundry na Slovensku. 

4.4	V nadväznosti na bod 4.3. tohto Memoranda vláda svojim uznesením rozhodne o použití finančných prostriedkov FNM SR vo výške 10 000 000 Sk pre spoločnosť AUTO Martin.

4.5.	Spoločnosť AFE Foundry sa zaväzuje, že v horizonte do desať rokov, odo dňa podpísania tohto Memoranda, vybuduje, alebo rekonštruuje v lokalite mesta Martin výrobné, skladové a administratívne priestory o celkovej výmere min. 24 000 m2  zastavanej plochy. 

Článok 5
INŽINIERSKE SIETE

5.1.	Zložitý ekonomicko - právny stav súčasného dodávateľa elektrickej energie spoločnosti ZTS TEES Energetika, a.s. Martin, ktorá zabezpečuje dodávky elektrickej energie aj pre vybraný výrobný areál spoločnosti AFE Foundry, nezaručuje plynulosť dodávok elektrickej energie v budúcnosti v požadovanom rozsahu a čase.

5.2.	Vzhľadom na potrebu napojenia výrobného areálu spoločnosti AFE Foundry na zdroj elektrickej energie, sa vláda zaväzuje vynaložiť maximálne úsilie, aby v prípade narušenia plynulosti dodávky elektrickej energie v požadovanom rozsahu od dodávateľa elektrickej energie bola zabezpečená alternatívna forma napojenia výrobného areálu na elektrorozvodné zariadenie.

5.3.	Vzhľadom na požiadavku spoločnosti AFE Foundry na dostupnosť výkonu a harmonogramu dodávok elektrickej energie, vláda vynaloží maximálne úsilie, aby dodávateľ elektrickej energie SSE zabezpečil nároky spoločnosti AFE Foundry na zabezpečenie výkonu za podmienky splnenia všetkých vzájomných technických, ekonomických a právnych vzťahov medzi SSE a spoločnosťou AFE Foundry nasledovne:

5.3.1.	V rokoch 2001 - 2003.......................................................................................2 MVA
5.3.2.	V rokoch 2004 – 2006......................................................................................6 MVA
5.3.3.	Od roku 2007.................................................................................................10 MVA

5.4.	AFE Foundry sa zaväzuje, že zabezpečí z vlastných zdrojov v spolupráci so spoločnosťou AUTO Martin, a.s. prefinancovanie napojenia výrobného areálu spoločnosti AFE Foundry na prípojku zemného plynu.

5.4.1.	Na základe vzájomnej dohody medzi spoločnosťou AFE Metal, Slovenským plynárenským priemyslom, a.s. Bratislava  odštepný závod Prievidza (ďalej len „SPP Prievidza“) a Ministerstvom hospodárstva Slovenskej republiky sa spoločnosť SPP Prievidza zaväzuje na základe zmluvy o budúcej zmluve odkúpiť takto vybudované zariadenie v nasledujúcom roku po roku nábehu odberného miesta za predpokladu splnenia podmienky v bode 5.4.2.

5.4.2.	Podmienky odkúpenia plynárenského zariadenia zo strany SPP Prievidza, ako aj zhodnotenie ekonomickej efektívnosti vynaložených finančných prostriedkov na odkúpenie takéhoto zariadenia bude obsahovať zmluva o budúcej zmluve, uzatvorená medzi SPP Prievidza a AFE Foundry.

Článok 6
ENVIRONMENTÁLNA KLAUZULA

6.1.	V rámci dodržiavania zákonov, nariadení, uznesení a právnych noriem uplatňovaných v Slovenskej republike si je spoločnosť AFE METAL, ako aj spoločnosť AFE Foundry vedomá potreby ochraňovať životné prostredie, zdravie a bezpečnosť práce na Slovensku, ktoré budú viesť k trvalo udržateľnému rozvoju.

Článok 7
MENOVANIE ZÁSTUPCOV

7.1.	Na zabezpečenie záväzkov, vyplývajúcich z Memoranda, obidve strany súhlasia s vymenovaním zodpovedných koordinátorov.

7.1.1.	Vláda poveruje Ministerstvo hospodárstva Slovenskej republiky zabezpečiť záväzky, obsiahnuté v tomto Memorande v úzkej spolupráci s ostatnými orgánmi štátnej správy.

7.1.2.	Spoločnosť AFE Metal poveruje spoločnosť AFE Foundry podniknúť relevantné úkony na zabezpečenie záverov, prijatých v tomto Memorande. 

Článok 8
ZLUČITEĽNOSŤ S PRÁVOM EURÓPSKEJ ÚNIE

8.1.	Ak sa v prípade vstupu Slovenskej republiky do Európskej únie, alebo v nadväznosti na legislatívne zmeny vykonané v súvislosti s prípravami vstupu Slovenskej republiky do Európskej únie, investičné zvýhodnenie stanovené v tomto Memorande dostane do rozporu so všeobecne záväznými právnymi predpismi Európskej únie, bude sa považovať také investičné zvýhodnenie pre spoločnosť AFE Foundry za zrušené a príslušné súvisiace ustanovenia tohto Memoranda za neplatné. Platnosť ostatných ustanovení tohto Memoranda nie je v takom prípade dotknutá. Spoločnosť AFE Foundry nie je povinná vrátiť prostriedky poskytnuté na základe zrušeného investičného zvýhodnenia, alebo splniť dodatočne povinnosť stanovenú všeobecne záväzným právnym predpisom, ktorej splnenie bolo investičným zvýhodnením odpustené, ibaže by to bolo v rozpore so všeobecne záväznými právnymi predpismi Slovenskej republiky. Žiadna zo strán tohto Memoranda nemá nárok na náhradu škody, ktorá vznikne v dôsledku zrušenia investičného zvýhodnenia.

Ćlánok 9
ŚTÁTNA POMOC

9.1. 	Spoločnosť AFE Metal si je vedomá podmienky, že poskytovanie daných investičných zvýhodnení ustanovených v tomto Memorande musí byť v súlade so zákonom                 č. 231/1999 Z. z. o štátnej pomoci v znení neskorších predpisov. Štátna pomoc sa môže poskytnúť v súlade s týmto zákonom a len za podmienok ustanovených týmto zákonom. V prípade, že spoločnosť AFE Foundry, ako žiadateľ o štátnu pomoc, nesplní podmienky tohto zákona, stáva sa takéto ustanovenie Memoranda neplatným.

Článok 10
NADOBUDNUTIE ÚČINNOSTI

10.1.	Toto Memorandum nadobudne účinnosť dňom jeho podpisu obidvomi zmluvnými stranami.

Článok 11
Rôzne

11.1.	Toto Memorandum je koncipované v slovenskom jazyku, bude preložené do anglického jazyka a podpísané v slovenskej a v anglickej verzii. Verzia v anglickom jazyku bude rozhodujúca pri právnom výklade.

Na dôkaz uvedeného, zmluvné strany, zastúpené svojimi oprávnenými zástupcami, svojimi podpismi potvrdzujú toto Memorandum o porozumení uzatvorenom v Bratislave v štyroch (4) vyhotoveniach, z ktorých dve (2) sú v  jazyku slovenskom a dve (2) sú v jazyku anglickom, ako oficiálny preklad. Každá zmluvná strana si ponechá jednu slovenskú a jednu anglickú podpísanú kópiu.

Dátum:
V Bratislave dňa:

................................................................... ....................................................................                           Za Vládu Slovenskej republiky                                            Za spoločnosť AFE METAL

    Ľubomír HARACH				              Roland Freysse
             minister hospodárstva					        prezident